সুরমা জাহিদ: আমি আসলে শুধু বীরাঙ্গনা, মুক্তিযুদ্ধ সম্পর্কে ছোটবেলা থেকেই শুনতাম, আমার আব্বা, দাদা, চাচা ওদের কাছে, সবসময়ই গল্প শুনতাম। তারপর আস্তে আস্তে বড় হলাম। দেখলাম একটু বড় হতেই যে, একটা শব্দ আসছে বীরাঙ্গনা, ঐখানে আসলেই, ঐ শব্দটা আসলেই সবাই কেমন চুপ হয়ে যেতো। তখন ছোট। আরেকটু বড় হওয়ার পরে আমার আব্বাকে আমি জিজ্ঞেস করেছিলাম বীরাঙ্গনা কী, তাঁরা কারা? ঐ সম্পর্কে জানতে চেয়েছিলাম। তখন আব্বু বলেছে, তুমি বড় হও, আস্তে আস্তে নিজেই জানবে। যখন বড় হলাম, জানতে পারলাম, আমার একটা অনুসন্ধানী মন জানতে চাইলো, কী এমন কষ্ট তাদের, যা আমি ছোটবেলায় জানতে পারি নাই। কি ছিলো বাস্তবের ঘটনাগুলো, এই প্রশ্নগুলো আমাকে তাড়িয়ে বেড়াতো। নিজেকেই প্রশ্নগুলো করতাম। জানার জন্য নানা খোঁজাখুঁজি শুরু করলাম আমি। পেলাম না কোন জায়গায় কোন সন্ধান। লেখালেখি যারা করেন তাদের কাছে জানতে পারলাম ডক্টর নীলিমা ইব্রাহিম এ বিষয় নিয়ে কাজ করেছেন। ওনার বই পেলাম, পড়লাম। তবে ওনার বইয়ে তো তেমন কিছু, মানে নাম ঠিকানা নেই, কন্টাক্ট থাকবে না, থাকার কথাও না!